Иван Вазов
Радостта на сенките

chitanka.info

Полковник Янков

Във пламъци издъхнах ази

в борба за твойта свобода;

но днес тиран те стар не гази,

от новий няма ни следа.

О, Македоньо, край свещени,

възкръснах с тебе този път,

и в твойта радост, възхищенье

забравих лютата си смърт!

Борис Сарафов

О, Македоньо, майко свята,

за теб борих се и живях;

от смърт не плашех се в борбата,

но аз от свои я приех.

Отидох жертва аз безплодна

на братска злоба, но простих,

че днеска виждам те свободна —

о, майко красна, що любих!

Гоце Делчев

За тебе, Македоньо мила,

живях, борих се и умрях,

отдадох младост, дух и сила,

но теб свободна не видях.

Свободна си сега? Ликувам,

макар и в земните недра,

защото твоита песен чувам

и чувам нашето „ура“!

Братя Миладинови

Отровени в тъмница черна,

о, Македонио, умряхме

с отворен взор, с тъга безмерна

че теб свободна не видяхме.

Свободна си сега — ликувай!

Недей жалй, че в гроба тлеем —

Ний пак сме живи, майко, чувай:

с теб заедно и ние пеем.

Хилядите македонски мъченици

Найдохме смърт в тегла нечути,

в изгнанье, в затвор и във окови

от зли тирани — стари, нови —

но новите по-лоши, люти.

Сега възкръсна в тебе роба,

о, Македонио безцянна!

И всички викаме от гроба:

Ура! Ура! Живей! Осанна!

Самуил

Орел по бойните полета,

умрях отчаян в Прилеп аз —

подир Беласица проклета —

веч девет века оттогаз.

Но чувам викове победни.

Потомство ново се роди!

Я ставай, Самуиле бледни,

войските пак си поведи!

Михаил Шишман

Във боя при Велбъжд паднах,

„Прости!“ — казах на трон и царство,

печална жертва там станах

на сръбската злина, коварство.

Но днес зачувам тръбен звук

и вик победен — утешен съм:

чрез сабята на моя внук

сто пъти ази отмъстен съм.

Паисий

За Болгарская древня слава

писах аз, грешний, на Атон.

От Дунава до Дрин тогава

бе звон оковний, плач и стон.

Но днес ухо ми песни слиша!

Смилйл се, виждам, Бог за нас…

Ех, час велик, да стана аз

исторьята си да допиша.

Февруари 1916 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.